IVP-raadslid glo deur haar man vermoor | Maroela Media
IVP-raadslid glo deur haar man vermoor
'n IVP-raadslid se man het haar glo tydens 'n kerkdiens in Ekuvukeni, KwaZulu-Natal vermoor.
Kol. Jay Naicker, woordvoerder van die polisie, sê die egpaar het glo in 'n argument betrokke geraak. "Die verdagte het haar gevra om terug te keer huis toe nadat sy hom glo na 'n huishoudelike argument verlaat het. Die slagoffer het geweier waarna die verdagte haar met 'n mes doodgesteek het."
Die moord het glo ten aanskoue van ander kerkgangers plaasgevind. Die verdagte het homself later by die Ekuvukeni-polisiestasie oorgegee. Die oorledene is geïdentifiseer as Neliswa Nzuza.
Nomusa Dube-Ncube, LUR vir koöperatiewe regering en tradisionele sake in KwaZulu-Natal, het die moord ten sterkste veroordeel. Sy sê voorvalle soos die is 'n herinnering dat huishoudelike geweld steeds 'n ernstige uitdaging in gemeenskappe is.